Burjassot aprova l’elaboració d’un diagnòstic d’illes de calor i la planificació d’actuacions prioritàries
2025-07-24

En la sessió ordinària del Ple del mes de juliol, l’Ajuntament de Burjassot ha aprovat, amb els vots a favor de PSPV-PSOE, Compromís, dos dels regidors no adscrits, en contra de VOX i les abstencions del PP i del tercer regidor no adscrit, la moció presentada per Compromís en la qual se sol·licita l’elaboració d’un diagnòstic d’illes de calor i la planificació d’actuacions prioritàries en el municipi.

El text de la moció acorda que l’Ajuntament “encarregue un estudi tècnic de diagnòstic d’illes de calor urbana i de l’estat de la infraestructura verda del municipi” que incloga, entre altres ítems, “l’anàlisi per a la teledetecció i cartografia d’indicadors ambientals, la identificació d’espais d’oportunitats per a incrementar la infraestructura verda i un cronograma d’implementació a curt i mitjà termini”.

Així mateix, el text assenyala que el diagnòstic “es considere document estratègic de referència, que es garantisca la participació de la ciutadania i dels servicis municipals implicats” i, a més, que es done trasllat de l’acord a la Diputació de València, a la Conselleria Competent i a la FVMP “per a sol·licitar suport tècnic i financer per a la realització del diagnòstic i les accions derivades”.